Broj: 711-I-1697-P-374-17/18-12-10

Zagreb, 23. studenog 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Vedrana Špehara, člana Uprave trgovačkog društva Plinacro d.o.o. do 30. svibnja 2018. g.** pokrenutom Odlukom Povjerenstva broj: 711-I-623-P-374-17/18-06-8 od 27. travnja 2018.g., na 29. sjednici, održanoj 23. studenog 2018.g., donosi sljedeću

**ODLUKU**

**Dužnosnik Vedran Špehar, član Uprave trgovačkog društva Plinacro d.o.o. do 30. svibnja 2018.g. obavljanjem funkcije člana Nadzornog odbora trgovačkog društva Energo d.o.o. nije počinio povredu članka 14. stavka 1. ZSSI-a, budući da je dana 31. siječnja 2017.g. podnio ostavku na funkciju člana Nadzornog odbora trgovačkog društva Energo d.o.o. koja djeluje od 1. veljače 2017.g. te da nakon 1. veljače 2017.g. nije obavljao poslove člana Nadzornog odbora navedenog trgovačkog društva.**

Obrazloženje

Povjerenstvo je na 8. sjednici, održanoj 27. travnja 2018.g., pokrenulo postupak za odlučivanje o sukobu interesa protiv dužnosnika Vedrana Špehara, člana Uprave trgovačkog društva Plinacro d.o.o. do 30. svibnja 2018.g. zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja funkcije člana Nadzornog odbora trgovačkog društva Energo d.o.o. u razdoblju od 30. siječnja 2017.g. do 27. travnja 2017.g.

Dužnosnik Vedran Špehar je dana 18. svibnja 2018.g. dostavio očitovanje na navedenu odluku o pokretanju postupka u kojoj u bitnom navodi da je u trenutku imenovanja na dužnost člana Uprave trgovačkog društva Plinacro d.o.o. bio u radnom odnosu u trgovačkom društvu INA d.d. na radnom mjestu glavnog stručnjaka za plinsko poslovanje, da je ujedno obavljao funkciju direktora trgovačkog društva Croplin d.o.o., koje je u vlasništvu trgovačkog društva INA d.d. te da je kao direktor navedenog trgovačkog društva obavljao funkciju člana Nadzornog odbora trgovačkog društva Energo d.o.o., društva povezanog s trgovačkim društvom Croplin d.o.o.

Dužnosnik dalje navodi da je odmah po saznanju da je imenovan na dužnost člana Uprave trgovačkog društva Plinacro d.o.o. s trgovačkim društvom INA d.d. sklopio sporazum o prestanku ugovora o radu, a 31. siječnja 2017. . Skupštini trgovačkog društva Croplin d.o.o. podnio je ostavku na funkciju direktora te na, s tom funkcijom povezanu, funkciju člana Nadzornog odbora trgovačkog društva Energo d.o.o. Dužnosnik zaključno navodi da nema saznanja o razlozima zbog kojih je funkcije člana Nadzornog odbora trgovačkog društva Energo d.o.o. razriješen tek 27. travnja 2017.g. te ističe da od dana otkaza svog mandata u Nadzornom odboru navedenog trgovačkog društva u istome nije obavljao nikakve poslove.

U privitku očitovanja dužnosnik je dostavio potpisanu ispravu, koja nosi nadnevak 31. siječnja 2017.g. i kojom dužnosnik podnosi ostavku na funkciju člana Nadzornog odbora trgovačkog društva Energo d.o.o. s danom 1. veljače 2017.g. Iz navedene isprave međutim nije vidljivo kada je zaprimljena u trgovačkom društvu Energo d.o.o. U privitku očitovanja dužnosnik je dostavio i pročišćeni tekst Društvenog ugovora trgovačkog društva Energo d.o.o., uzet na zapisnik od strane javnog bilježnika Marine Sablić-Dorčić, Rijeka, potvrda otpravka broj OU-152/13-2 od 11. prosinca 2013.g.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi ZSSI-a. Stoga je Vedran Špehar, povodom obnašanja dužnosti člana Uprave trgovačkog društva Plinacro d.o.o. obvezan postupati sukladno odredbama ZSSI-a. Uvidom u Registar dužnosnika utvrđeno je kako dužnosnik navedenu dužnost obnašao od 30. siječnja 2017.g. do 30. svibnja 2018. .

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 6. stavkom 4. ZSSI-a propisano je da je nakon izbora ili imenovanja na javnu dužnost dužnosnik dužan urediti svoje privatne poslove kako bi se spriječio predvidljivi sukob interesa, pri čemu se pod sukobom interesa podrazumijeva bilo koja povreda obveze, ograničenja ili zabrane propisane odredbama ZSSI-a.

Uvidom u povijesni izvadak iz Sudskog registra nadležnog trgovačkog suda u Rijeci utvrđeno je da je pod matičnim brojem subjekta 040013290 upisano trgovačko društvo Energo d.o.o. Iz podataka o članovima Nadzornog odbora navedenog trgovačkog društva razvidno je da je Vedran Špehar postao članom na temelju Odluke od 7. veljače 2014.g. Usporedbom osobnog identifikacijskog broja (OIB-a), navedenog u Sudskom registru, i OIB-a dužnosnika navedenog u Registru dužnosnika koji vodi Povjerenstvo, utvrđeno je da se radi o istoj osobi.

Budući da je u očitovanju trgovačkog društva Energo d.o.o., znak: SP-K/GG, broj dokumenta: UZ/PR/17-72-2 od 5. prosinca 2017.g. navedeno da je dužnosnik Vedran Špehar funkciju člana Nadzornog odbora navedenog trgovačkog društva obavljao do 27. travnja 2017. g., a da isprava o ostavci na funkciju člana Nadzornog odbora trgovačkog društva Energo d.o.o. nije urudžbirana, nije bilo moguće utvrditi kada je dužnosnik Vedran Špehar prestao obavljati funkciju člana Nadzornog odbora te je Povjerenstvo je o navedenom zatražilo očitovanje trgovačkog društva Energo d.o.o.

Trgovačko društvo Energo d.o.o. je 9. listopada 2018. g. dostavilo očitovanje, znak: SP-K/GG, broj predmeta: UZ/PR/17-72-4, u kojem se navodi da je navedeno trgovačko društvo ostavku dužnosnika Vedrana Špehara na funkciju člana Nadzornog odbora navedenog trgovačkog društva, u kojem dužnosnik navodi da ostavku podnosi s danom 1. veljače 2018.g., zaprimilo 31. siječnja 2018. g. Dalje se navodi da je posljednja, 16. sjednica Nadzornog odbora navedenog trgovačkog društva, na kojoj je sudjelovao Vedran Špehar, održana 22. studenog 2016.g. te da je sljedeća, 17. sjednica Nadzornog odbora, održana 18. svibnja 2018. . i na njoj je sudjelovao novi član Nadzornog odbora. Zaključno se navodi da dužnosnik Vedran Špehar od 1. veljače 2018.g. do 28. travnja 2018.g. nije donosio nikakve odluke u funkciji člana Nadzornog odbora navedenog trgovačkog društva te da tijekom obavljanja te funkcije nije primao nikakve naknade za obavljanje iste, niti putne ili bilo kakve druge troškove.

Očitovanju navedenog trgovačkog društva priložen je zapisnik 50. dopisne sjednice Skupštine trgovačkog društva Energo d.o.o., održane 28. travnja 2018.g. iz kojeg je razvidno da je dana 28. travnja 2018.g. Vedran Špehar opozvan s funkcije člana Nadzornog odbora trgovačkog društva Energo d.o.o. te da je izabran novi član Nadzornog odbora navedenog trgovačkog društva.

Člankom 24. stavkom 3. navedenog Društvenog ugovora (pročišćeni tekst) trgovačkog društva Energo d.o.o. propisano je da svaki član Nadzornog odbora može bez iznošenja razloga pisanim putem otkazati Društvu svoj mandat uz pridržavanje otkaznog roka od trideset dana.

Člankom 439. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13. 110/15. u daljem tekstu: ZTD), koji nosi naziv „Primjena odredaba ovog Zakona o dioničkom društvu“, propisano je da se na nadzorni odbor trgovačkog društva s ograničenom odgovornošću na odgovarajući način primjenjuju odredbe članka 260.a., koji nosi naziv „Ostavka člana nadzornog odbora“, a koji se odnosi na nadzorni odbor dioničkog trgovačkog društva.

Člankom 260.a. stavkom 1. ZTD-a propisano je da predsjednik i član nadzornog odbora mogu dati ostavku. Za prestanak članstva u nadzornom odboru nije potrebna odluka glavne skupštine. Stavkom 2. istog članka propisano je da se ostavka izjavljuje društvu u pisanom obliku i, ako iz nje ne proizlazi što drugo, djeluje od dana kada je dana.

Slijedom navedenog utvrđeno je da je dužnosnik Vedran Špehar, sukladno odredbi članka 260.a. stavak 1. ZTD-a, dana 31. siječnja 2017.g. dao pisanu ostavku na funkciju člana Nadzornog odbora trgovačkog društva Energo d.o.o. koja, s obzirom na datum koji je dužnosnik naveo u toj ispravi, djeluje od 1. veljače 2017.g.

Povjerenstvo utvrđuje da u navedenom kontekstu odluka Skupštine trgovačkog društva Energo d.o.o. o opozivu dužnosnika Vedrana Špehara s funkcije člana Nadzornog odbora toga trgovačkog društva s danom 28. travnja 2017.g. ima deklaratorni karakter te je dužnosnik Vedran Špehar prestao obavljati funkciju člana Nadzornog odbora trgovačkog društva s danom 1. veljače 2017.g. Povjerenstvo također utvrđuje da je dan prestanka obavljanja funkcije člana Nadzornog odbora navedenog trgovačkog društva 1. veljače 2017.g. unatoč obvezi o otkaznom roku, propisanoj člankom 24. stavkom 3. navedenog Društvenog ugovora.

Sukladno navedenom, Povjerenstvo utvrđuje da je dužnosnik Vedran Špehar u primjerenom roku, 31. siječnja 2017.g. odnosno jedan dan po stupanju na dužnost člana Uprave trgovačkog društva Plinacro d.o.o. podnio ostavku na funkciju člana Nadzornog odbora trgovačkog društva Energo d.o.o., da izjava o ostavci na navedenu funkciju djeluje od 1. veljače 2017.g., odnosno da dužnosnik od 1. veljače 2017.g. nije član Nadzornog odbora navedenog trgovačkog društva te da nakon 1. veljače 2017. g. dužnosnik nije obavljao nikakve poslove u Nadzornom odboru navedenog trgovačkog društva.

Slijedom svega navedenog, Povjerenstvo je donijelo odluku kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Vedran Špehar, elektronička dostava

2. Objava na internetskoj stranici Povjerenstva

3. Pismohrana